Nog 'n geldskandaal gaan SA binnekort ruk | Netwerk24
Nog 'n geldskandaal gaan SA binnekort ruk
Deur Lood 11 Julie 2019 00:01
Dit is die verhaal van oorsese toere waar kontant saamgeneem is vir etes, maar dan word dit met die amptelike kredietkaart betaal. En die kontant verdwyn dan. So baie kontant is getrek dit moes soms in swart sakke gedra word. Werknemers moes ook vir hul aanstellings betaal en selfverryking was heeltemal op die Gupta-standaard.
Die vraag is dan, natuurlik, waarom was die beheer oor geldsake so swak dat bestuurslui dit nie agtergekom het nie? Gaan hulle vir nalatigheid vervolg word? Of was een of meer van hulle betrokke by die stelery en word ook ondersoek? Nog 'n staatsdepartement? Of 'n staatsonderneming? Of nog 'n Steinhoff of KPMG in die private sektor? Nee, een van ons land se top rugby-unies. Daar was al berigte en die Valke het toegesak. Nou wag ons.
Verbitterde Supra dreigSupra Mahumapelo, voorsitter van die staande komitee oor toerisme in die parlement, is verbitterd omdat hy as Noordwes-premier uitgewerk is. (Daar waar kamerade waterpompe gesaboteer het om waterlorriekontrakte te kry). Hy sê hy sal homself nooit weer uit 'n amp laat werk nie en dat ANC-leiers (lees CR) wat nie beleid toepas nie, in die spervuur is. Hy soek duidelik Noordwes se verskroeide aarde oor die hele land.
Persone van die Jaar
RAAKVATTER: Hany Abo Rida, Egiptiese sokkerbaas, wat bedank het ná sy span se skoknederlaag teen Bafana Bafana – omdat "dit my morele verpligting is". Heelwat sportbase en politici kan hieruit leer.
NAT VADOEK: Bruce Koloane. Hy moes eers na opnames van sy eie telefoongesprekke luister om te onthou hy het "Nommer Een" se naam gebruik vir die Guptas se Waterkloof-landing. Wie glo hom?
Elmarie skryf ope brief
Elmarie Crous van Garsfontein rig vandag via Lood 'n ope brief aan die politieke owerstes: "Liewe regering, van ons het ons geldjies bymekaargeskraap om Desember vir ons kinders wat in die buiteland moes gaan werk, te gaan kuier. Die minste wat julle kan doen, is om te sorg dat die rand sterker is teen daardie tyd." Wel Elmarie, ons sal kameraad Ace se mond moet toebind vir 'n begin. En hoop Donald Trump gedra hom en dan kies die Britte nog premier ook . . .
Stuur gerus bydraes na lood@beeld.com of SMS na 45571 en staan die kans om lekker boeretroos en jou eie Lood-beker te wen.